Google og Samsung laver alternativ til Dolby Atmos

Samsung og Google har lavet et samarbejde om en ny lydteknologi kaldet Eclipsa Audio. Det er en teknologi, der giver en helt ny måde at opleve lyd på, og den skal konkurrere med det populære Dolby Atmos.

Ligesom Atmos gør Eclipsa Audio lyden mere levende og realistisk. Den placerer lyden i et tredimensionelt rum, så du kan høre, hvor ting sker omkring dig – eksempelvis en bil, der kører forbi, eller regn, der falder fra oven. Det betyder, at du får en endnu mere intens oplevelse, når du ser film eller spiller spil.

I modsætning til Dolby Atmos, som kræver licensbetaling, er Eclipsa Audio gratis for producenter at bruge. Det kan betyde billigere produkter for os som forbrugere. Lige så vigtigt er det, at YouTube vil understøtte standarden, så indholdsskabere kan lave videoer med den nye lydteknologi. Det kan få den bredt ud på rekordtid.

Allerede fra i år vil Samsungs fladskærme og soundbars understøtte den nye lydstandard. Det gælder alt fra deres Crystal UHD TV til de mest avancerede Neo QLED 8K-modeller.

For at sikre ensartet lydkvalitet arbejder Samsung og Google sammen med Telecommunications Technology Association (TTA) om at etablere et certificeringsprogram for enheder, der anvender Eclipsa Audio. Dette skal sikre, at forbrugerne oplever lyd i højeste kvalitet på tværs af forskellige enheder.

Google og Samsung laver alternativ til Dolby Atmos